钦定古今图书集成/明伦汇编/官常典/第525卷 > 史天泽
## 钦定古今图书集成/明伦汇编/官常典/第525卷 > 史天泽

按《元史》本传：“天泽，字润甫，秉直季子也。身长八尺，音
如洪钟，善骑射，勇力绝人。从其兄天倪帅真定，乙酉，
天倪遣护送其母归北京。既而天倪为武仙所害，府
僚王缙、王守道追及天泽于燕曰：‘变起仓猝，部曲散
走，多在近郊。公能回辔南行，不招自至矣’。天泽毅然
曰：‘兄弟之仇，义所当复，虽死不避，况未必死邪’！”即倾
赀装，易甲仗南还。行次满城，得士马甚众。天泽摄行
军事，遣监军李伯祐诣国王孛鲁言状，且乞济师。天
泽时为帐前军总领，孛鲁承制命绍兄职为都元帅，
俾笑乃䚟将蒙古军三千人援之，合势进攻卢奴仙
骁将葛铁枪者，拥众万人来拒战，天泽迎击之，身先
士卒，勇气百倍。贼退沮派河，乘夜而遁。天泽追及之，
生擒葛铁枪，馀众悉溃，获其兵甲辎重，军威大振。遂
下中山，略无极，拔赵州，进军野头。会天泽兄天安亦
提兵来赴，击仙，败之。仙奔双门，遂复真定。未几，宋大
名总管彭义斌阴与仙合，欲取真定，天泽同笑，乃䚟
扼诸赞皇，仙不得进。义斌势蹙，焚山自守。天泽遣锐
卒五十，摧锋而入，自以铁骑继其后，缚义斌斩之。未
几，仙复令谍者结死士于城中大历寺为内应，夜斩
关而入，据其城。天泽引步卒数十，逾城东出，至槁城，
求援于董俊。俊授以锐卒数百，夜赴真定，而笑乃䚟
兵亦至，捕叛者三百馀人，仙从数骑走保西山抱犊
砦，笑乃䚟怒，忿民之从贼，驱万馀人将杀之。天泽曰：
“彼皆吾民，但为贼所胁耳，杀之何罪？”力争得释。乃缮
城壁，立楼橹，为不可犯之计，招集流散，存恤困穷，以
抱犊诸砦，仙之巢穴，不即剪覆，终遗后患，急攻下之，
仙乃遁去。继又取蚁尖、马武等砦，而相卫亦降。己丑，
太宗即位，议立三万户，分统汉兵，天泽适入觐，命为
真定、河间、大名、东平、济南五路万户。庚寅冬，武仙复
屯兵于卫，天泽合诸军围之。金将完颜合达以众十
万来援，战不利，诸将皆北，天泽独以千人绕出其后，
败一都尉军，与大军合攻之，仙逸去，遂复卫州。壬辰
春，太宗由白波渡河，诏天泽以兵由孟津会河南，至
则睿宗已破合达军于三峰山。乃命略地京东，招降
太康、柘县、瓦冈、睢州，追斩金将完颜庆山奴于阳邑。
夏，帝北还，留睿宗总兵围汴。癸巳春，金主突围而出，
令完颜白撒自黄龙冈来袭新卫，天泽率轻骑驰赴
之，比至，围已合，天泽奋戈突至城下，呼守者曰：“汝等
勉力，援兵且至。”复跃出，其众皆披靡。遂与大军夹击
之，白撒等败走蒲城，天泽尾其后，白撒等兵尚八万，
俘斩殆尽。金主以单舸东走归德，天泽追至归德，与
诸军会。新卫达鲁花赤撒吉思不花欲薄城背水而
营，天泽曰：“此岂驻兵之地乎？彼若来犯，则进退失据
矣。”不听。会天泽以事之汴北还，撒吉思不花全军皆
没。金主迁蔡，帝命元帅倴盏率大军围之，天泽当其
北面，结筏潜渡汝水，血战连日。甲午春正月，蔡破，金
主自经死，天泽还真定。时政烦赋重，贷钱于西北贾
人以代输，累倍其息，谓之“羊羔利”，民不能给。天泽奏
请官为偿一本息而止。继以岁饥，假贷充贡赋，积银
至一万三千锭，天泽倾家赀，率族属官吏代偿之。又
请以中户为军，上下户为民，著为定籍，境内以宁。金
亡，移军伐宋。乙未，从皇子曲出攻枣阳，天泽先登，拔
之。及攻襄阳，宋兵以舟数千陈于峭石滩，天泽挟一
舟载死士直前𢭏之，覆溺者万计。丁酉，从宗王口温
不花围光州，天泽先破其外城，攻子城，又破之。师次
复州，宋兵以舟三千锁湖面为栅，天泽曰：“栅破则复
自溃。”亲执桴鼓，督勇士四十人攻其栅。不逾时栅破，
复人惧请降。进攻寿春，天泽独当一面。宋兵夜出斫
营，天泽手击杀数人，麾下兵继至，悉驱其兵入淮水
死。乘胜而南，所向辄克。壬子，入觐，宪宗赐卫州五城
为分邑。世祖时在藩邸，极知汉地不治，河南尤甚，请
以天泽为经略使。至则兴利除害，政无不举，诛郡邑
长贰之尤贪横者二人，境内大治。阿蓝荅儿钩较诸路财赋，锻炼罗织，无所不至。天泽以勋旧，独见优容，
天泽曰：“我为经略使，今不我责而罪馀人，我何安乎？”
由是得释者甚众。戊午秋，从宪宗伐宋，由西蜀以入。
己未夏，驻合州之钓鱼山，军中大疫，咸议班师。宋将
吕文德以艨艟千馀溯嘉陵江而上，北军迎战不利，
帝命天泽御之，乃分军为两翼，跨江注射，亲率舟师
顺流纵击，三战三捷，夺其战舰百馀艘，追至重庆而
还。中统元年，世祖即位，首召天泽，问以治国安民之
道，即具疏以对。大略谓：“朝廷当先立省部以正纪纲，
设监司以督诸路，霈恩泽以安反侧，退贪残以任贤
能，颁俸秩以养廉，禁贿赂以防奸，庶能上下丕应，内
外休息。”帝嘉纳之。继命往鄂渚撤江上军，还，授河南
等路宣抚使，俄兼江淮诸翼军马经略使。二年夏五
月，拜中书右丞相。天泽既秉政，凡前所言治国安民
之术，无不次第举行。又定《省规》十条，以正庶务。宪宗
初年，括户馀百万，至是诸色占役者大半，天泽悉奏
罢之。秋九月，扈从世祖亲征阿里不哥，次昔木土之
地，诏丞相线真将右军，天泽将左军，合势蹙之，阿里
不哥败走。三年春，李璮阴结宋人，以益都叛，遂据济
南。诏亲王哈必赤总兵讨之，凶势甚盛。继命天泽往。
天泽闻璮入济南，笑曰：“豕突入苙，无能为也。”至则进
说于哈必赤曰：“璮多谲而兵精，不宜力角，当以岁月
毙之。”乃深沟高垒，绝其奔轶。凡四月，城中食尽，军溃
出降，生擒璮斩于军门，诛同恶者数十人，馀悉纵归。
明日，引军东行，未至益都，城中人已开门迎降。初，天
泽将行，帝临轩授诏，责以专征，俾诸将皆听节度。天
泽未尝以诏示人，及还，帝慰劳之，悉归功于诸将。其
慎密谦退如此。天泽在宪宗时，尝奏：“臣始摄先兄天
倪军民之职。天倪有二子，一子管民政，一子掌兵权。
臣复入叨寄，遇一门之内，处三要职，分所当辞，臣可
退休矣。”帝曰：“卿奕世忠勤，有劳于国，一门三职，何愧
何嫌。”竟不许。至是言者或谓李璮之变，由诸侯权太
重。天泽遂奏：“兵民之权，不可并于一门，行之，请自臣
家始。”于是史氏子侄即日解兵符者十七人。至元元
年，加光禄大夫，右丞相如故。三年，皇太子、燕王领中
书省，兼判枢密院事，以天泽为辅国上将军、枢密副
使。四年，复授光禄大夫，改中书左丞相。六年，帝以宋
未附，议攻襄阳。诏天泽与驸马忽剌出往经画之，赐
白金百锭，楮币万缗。至则相要害，立城堡，以绝其声
援，为必取之计。七年，以疾还燕。八年，进开府仪同三
司、平章军国重事，仍敕右丞相安童谕旨曰：“两省院
台，或一月一旬，遇大事，卿可商量，小事不烦卿也。”十
年春，与平章阿术等进攻樊城，拔之，襄阳降。十一年，
诏天泽与丞相伯颜总大军，自襄阳水陆并进。天泽
至郢州，遇疾还襄阳。帝遣侍臣赐以葡萄酒，且谕之
曰：“卿自朕祖宗以来，躬擐甲胄，跋履山川，宣力多矣。
又，卿首事南伐，异日功成，皆卿力也。勿以小疾阻行
为忧。可且北归，善自调护。”还至真定，帝又遣其子杠
与尚医驰视，赐以药饵。天泽因附奏曰：“臣大限有终，
死不足惜。但愿天兵渡江，慎勿杀掠。”语不及他。以十
二年二月七日薨，年七十四。讣闻，帝震悼，遣近臣赙
以白金二千五百两，赠太尉，谥忠武。后累赠太师，进
封镇阳王，立庙。天泽平居未尝自矜其能，及临大节，
论大事，毅然以天下之重自任。年四十，始折节读书，
尤熟于《资治通鉴》，立论多出人意表。拜相之日，门庭
悄然。或劝以权自张，天泽举唐韦澳告周墀之语曰：
“愿相公无权。爵禄刑赏，天子之柄，何以权为？”因以谢
之，言者惭服。当金末，名士流寓失所，悉为治其生理
而宾礼之，后多致显达。破归德，释李大节，不杀而送
至真定，署为参谋，卫为食邑，命王昌龄治之。旧人多
不平，而莫能间。其知人之明、用人之专如此。是以出
入将相五十年，上不疑而下无怨，人以比于郭子仪、
曹彬云。